Moira Delia, Gianluca u Ira Losco se jkunu l-preżentaturi tal-edizzjoni ta’ din is-sena tal-Eurovision Song Contest 2014.  Minbarra li tnejn mit-tliet preżentaturi huma kantanti u mistennija jiddebuttaw bħala preżentaturi fis-serati tas-7 u t-8 ta’ Frar li ġej, il-Eurovision Song Contest 2014 se jkun pjattaforma għal bosta artisti Maltin, li mhux se jkunu parti mill-element kompetittiv tal-festival. Nhar il-Ġimgħa, fis-semi-finali, il-band The Crowns, kif ukoll Matthew James Borg u Peter Borg minn Red Electrick, se jkunu qed jallegraw lill-udjenza u lit-telespettaturi b’bosta kanzunetti mir-repertorju tagħhom. Is-Sibt fil-finali mbagħad se tiftaħ is-serata Gaia Cauchi, rebbieħa tal-Junior Eurovision Song Contest 2013 f’Kiev, se tkun qed tagħti wirja speċjali… filwaqt li Gorg u Pawlu se jkunu qed jallegraw lill-pubbliku b’mix tas-singles tagħhom Hot and Famous u Unique. Wara Days of My Life, il-Winter Moods se jkunu qed iniedu kanzunetta ġdida, Everlasting, fuq stil ballad li tant huwa sinonimu ma’ din il-band tant popolari. Il-PBS għadu kif ikkonferma s-sehem ta’ żewġ artisti barranin li ser ikantaw fiż-żewġ serati tal-ġimgħa d-dieħla. Fis-semi-finali, Maria Yaremchuk se tkanta Tick-Tock, il-kanzunetta li biha se tirrappreżenta lill-Ukrajna fl-edizzjoni li jmiss tal-Eurovision. U l-kanzunetta rebbieħa tal-Eurovision fl-Isvizzera li se tingħazel għada, se titwassal lill-pubbliku Malti fis-serata finali tal-Eurovision ta’ Malta. Servizz: Norma Saliba